stanford-oval/wikipedia huggingface dataset:
יואל חסון

יואל חסון וראש הממשלה אריאל שרון
יואל חסון (נולד ב-2 באפריל 1973) הוא פוליטיקאי ישראלי שכיהן כחבר הכנסת (בכנסת ה-17, 18 וה-20) מטעם מפלגת קדימה ומפלגת התנועה. כחבר הכנסת העשרים כיהן כיושב ראש סיעת המחנה הציוני, סגן יושב ראש הכנסת ומרכז האופוזיציה, עד להודעת אבי גבאי על פירוק המחנה הציוני. קודם לכן שימש כיו"ר צעירי הליכוד, נשיא הקונגרס הציוני ויו"ר ההנהגה הארצית של בית"ר.
חסון הוא שותף ובעלים של חברת "הקבינט" העוסקת בייעוץ אסטרטגי, קשרי ממשל ושתדלנות. את החברה הוא הקים ביחד עם הלוביסט צח בורוביץ ב-2013 כשלא היה חבר כנסת.
ביוגרפיה

חסון נולד ליהושע וסימון רותי חסון, עולים מתוניסיה, גדל בראשון לציון ולמד בחטיבת הביניים בפנימיית כפר הנוער דוד רזיאל שבהרצליה. את לימודי התיכון עשה במגמה עיונית ביולוגית בכפר הנוער יוענה ז'בוטינסקי שבבאר יעקב. בן 16 הצטרף לתנועת הנוער בית"ר. לאחר לימודי התיכון יצא מטעם התנועה לשנת שירות בהדרכת נוער בסיכון. בצה"ל שירת בגרעין על שם שלמה בן-יוסף, בגדוד 905 של חטיבת הנח"ל בדרום הר חברון, ולאחר מכן במפקדת הנח"ל.
חסון הוא בעל תואר ראשון בממשל ומינהל ציבורי מהמרכז הבינתחומי הרצליה.
באפריל 2012 נשא לאשה את טס גדות, עורכת חדשות בערוץ הכנסת. הזוג מתגורר בנחלת יהודה שבראשון לציון. בעבר התגורר בהתנחלות ברקן.
ביוגרפיה > קריירה פוליטית

ב-1996 התמנה לראש מחלקת ההתיישבות של בית"ר, שטיפלה בגרעיני הנח"ל של התנועה. כעבור שנה עזב את בית"ר כדי לשמש כיועץ פרלמנטרי לחבר הכנסת עוזי לנדאו, כשזה היה יושב ראש ועדת החוץ והביטחון. ב-1998 התמודד בבחירות ליושב ראש תנועת בית"ר, וזכה במינוי; כעבור שנתיים נבחר לקדנציה נוספת. במסגרת תפקידו נבחר ליו"ר מועצת תנועות הנוער בישראל, ושימש כחבר מליאת הרשות לקידום מעמד האישה וכן כחבר בשדולת הנשים בישראל.
בתור חבר מפלגת הליכוד הוא נמנה עם תומכי אריאל שרון. הוא נבחר ליו"ר "צעירי הליכוד", ועם ניצחון "הליכוד" בבחירות 2001 מונה על ידי שרון ליועץ לפניות הציבור, ועמד בראש אגף פניות הציבור במשרד ראש הממשלה בין 2001–2006. לאור פעילותו בכפל תפקידים, ביקש נציב שירות המדינה שמואל הולנדר לפטרו מתפקיד יועץ ראש הממשלה.
ביוגרפיה > קריירה פוליטית > בכנסת ה-17

ב-2005 פרש חסון מחברותו בתנועת הליכוד והצטרף ל"קדימה" מייד עם הקמתה. במערכת הבחירות לכנסת ה-17 שימש כיו"ר מטה הצעירים והנוער של המפלגה, שובץ במקום ה-29 ברשימת המועמדים מטעמה ונבחר לכנסת. ביוני 2006, בגיל 33, נבחר לנשיא הקונגרס הציוני העולמי הל"ה, שהתכנס בירושלים - האדם הצעיר ביותר שנבחר לתפקיד זה אי פעם. חסון נאלץ להתפטר מהתפקיד לאחר סגירת הכנס הל"ה של הקונגרס, משום שוועדת האתיקה של הכנסת הבהירה, כי הכהונה בתפקיד זה מנוגדת לחוק חסינות חברי הכנסת.
עד 21 ביולי 2008 שימש כממלא מקום יו"ר הקואליציה. לאחר מינויו של היו"ר הקודם אלי אפללו לשר, נבחר חסון ליושב ראש סיעת קדימה וגם יושב ראש הקואליציה.
ביוגרפיה > קריירה פוליטית > בכנסת ה-18 ולאחר מכן

במערכת הבחירות לכנסת השמונה עשרה נבחר בפריימריס שנערכו במפלגת קדימה למקום ה-8, אך בשל שריונים שובץ רק במקום ה-11. כחבר הכנסת השמונה עשרה כיהן כיושב ראש הוועדה לענייני ביקורת המדינה עד 2011. במהלך כהונתו דנה הוועדה בין היתר בפרשת "ביביטורס", באסון השרפה בכרמל (שם זומן להעיד ראש ממשלת ישראל בנימין נתניהו), וכן בפרשת הקברים העתיקים בבית החולים ברזילי באשקלון. בשנה זו הוא הקים את השדולה לפתרון שתי המדינות.
לקראת הבחירות לכנסת התשע עשרה חבר חסון יחד עם ח"כים נוספים למפלגת "התנועה" שהקימה ציפי לבני בנובמבר 2012 על בסיס פורשים ממפלגת קדימה. חסון הוצב מטעם הסיעה במקום השביעי ברשימת מועמדי הכנסת ה-19 ולאחר שהמפלגה זכתה בשישה מנדטים בלבד, לא נכנס לכנסת. לאחר פרישתו מהכנסת הקים את חברת הייעוץ "אתיקה", העוסקת במתן ייעוץ לגופים מבוקרים כיצד להתנהל מול מבקר המדינה, וביחד עם הלוביסט צח בורוביץ' הקים את חברת הייעוץ "קבינט", שסייעה ללקוחותיה בהתנהלותם מול גורמי הממשל.
ביוגרפיה > קריירה פוליטית > בכנסת ה-20

בשנה שלפני הבחירות לכנסת העשרים חסון היה שותף לתהליך הקמת "המחנה הציוני", בתפקידו כמנכ"ל התנועה. בינואר 2015 הצטרף לרשימת "המחנה הציוני" והוצב במקום ה-16 ששוריין לנציגות "התנועה". לאחר הבחירות לכנסת, בהן זכתה רשימת "המחנה הציוני" ב-24 מנדטים, מונה לסגן יושב ראש הכנסת. בנוסף לתפקיד זה כיהן חסון כחבר בוועדת הכנסת ובוועדת המדע והטכנולוגיה, וכן כממלא מקום בוועדת הכספים. הוא הקים בכנסת ה-20 את שדולת הסטארט-אפ הישראלית, שמטרתה קידום הסדרת שוק הסטארט-אפ בישראל והגברת התמיכה הממשלתית ביזמים ישראלים צעירים. בנוסף עמד חסון בראש אגודת הידידות ישראל-קנדה יחד עם חברת הכנסת ענת ברקו.
ב-2016 הקים יחד עם תנועת "אני, אזרח" את השדולה למדינת ישראל יהודית דמוקרטית.
לאחר הבחירות לכנסת ב-21 באפריל 2019, הכריז על פרישתו מהכנסת לעסקים פרטיים.
חקיקה

במהלך כהונתו בכנסת יזם חסון כ-30 חוקים ובהם:
חוק המאפשר לאלמנות צה"ל להינשא בשנית מבלי לאבד את התגמולים ממשרד הביטחון.
תיקון לחוק למניעת העישון במקומות ציבוריים והחשיפה לעישון המחיל אותו גם על מקומות עבודה הנמצאים בבסיסי צה"ל, משטרת ישראל, שירות בתי הסוהר ומתקנים ביטחוניים אחרים.
חוק המחייב כל רשות מקומית להתקין אתר אינטרנט ולפרסם בו את הפרוטוקולים של ישיבות מועצת הרשות המקומית.
חוק הקובע כי ראש רשות מקומית שכהונתו פקעה בשל הרשעה בעבירה שעבר במהלך כהונתו או קשורה לבחירתו לא יהיה רשאי להתמודד בבחירות הראשונות שייערכו לאחר פקיעת כהונתו.
ביטול עבירת "תקלה ציבורית" בחוק העונשין.
חוק המחייב חניונים לגבות תשלום לפי פרקי זמן של רבע שעה ולא לעגל את החיוב לשעה שלמה כפי שהיה נהוג לפני כן (יחד עם אורית נוקד ומשה כחלון).
חוק הפוטר ממס את מרכז יצחק רבין לחקר ישראל ואת מרכז מורשת מנחם בגין (יחד עם גלעד ארדן).
תיקון לחוק הבחירות (דרכי תעמולה) המצמצם את האיסור על הגשת משקאות באסיפות בחירות למשקאות משכרים בלבד.
חוק המסדיר את הקמת הרשות הישראלית לחילופי נוער וצעירים.
חוק "איקיוטק" - תיקון לחוק הגנת הצרכן שנועד להגן על צרכנים מהונאות גבייה בדומה להונאות שנעשו בפרשת איקיוטק.
עמדותיו

חסון דוגל ביעד הלאומי, להבטיח את עתידה של ישראל כמדינה יהודית ודמוקרטית. הוא נחשב למתנגד לפתרון מדינה אחת ואף יצא בתקשורת נגד עמדותיו של נשיא המדינה ראובן ריבלין. בכנסת ה-20 העלה הצעת חוק לאימוץ נאום בר-אילן בו התחייב ראש הממשלה נתניהו לפתרון שתי המדינות. בתחום הביטחוני הוא מאמין במאבק נוקשה בטרור לצד משא ומתן עם הפלסטינים.
בשנת 2017, האשים חסון את ממשלות הימין, כי יש להם אינטרס משותף עם הימין הפלסטיני הקיצוני, במניעת פתרון של שתי מדינות, ולכן ממשלות נתניהו לא פועלות ברצינות נגד שלטון חמאס בעזה. כן הוא טען כי "הציבור יעמוד מולכם במלחמה הבאה בעזה... כי היא תבוא". לטענתו עדיף לישראל למוטט את החמאס, לקדם הסדר מדיני בו הרשות הפלסטינית תשלוט בעזה.
כלכלית-חברתית חסון מחזיק בעמדות חברתיות ומרבית חוקיו עסקו בשיפור מעמדו של הצרכן הישראלי.
בשנת 2016 הצטרף חסון להובלת תוכנית סיעתית של "המחנה הציוני" שיזמה חברת הכנסת מיכל בירן, שמטרתה הגדלת המחנה לקראת הבחירות לכנסת ה-21. במסגרת תוכנית זו חסון ביקר בהתנחלויות וניסה לגייס ציבור ימני-מתון למפלגת "המחנה הציוני".
בנושאים אזרחיים הוא נחשב לתומך בשוויון זכויות לחברי קהילת הלהט"ב, בשמירה על המסורת היהודית של מדינת ישראל תוך שילוב פלורליזם דתי ואיזון בין אופייה היהודי והדמוקרטי של המדינה. תומך של שמירה על הסביבה וזכויות בעלי חיים.
ב-22 במרץ 2021, לקראת הבחירות לכנסת העשרים וארבע, הביע חסון תמיכה במפלגת תקווה חדשה.
בזמן מלחמת חרבות ברזל ב-2023, פורסם סרטון משנת 2017 בו הוא מתריע מעל בימת הכנסת על מלחמה ומבקר את ממשלת נתניהו על חיזוק והכלת החמאס, חסון טען שנתניהו מחזק את החמאס ומבסס את נוכחותו בעזה כדי להימנע מעיסוק מדיני שייפגע בו פוליטית בימין. עוד נאמר בנאום שבמלחמה הבאה בעזה הציבור הישראלי לא ייסלח לנתניהו על שלא מנע את התעצמות החמאס בעזה.
הערות שוליים

↑  The Cabinet, thecabinet (באנגלית)
↑  זאב קליין, ‏נציב שירות המדינה, עו"ד שמואל הולנדר: לפטר את יועצו של ראש הממשלה, באתר גלובס, 29 במאי 2005
↑  אילן מרסיאנו, הכי צעיר מאז הרצל: יואל חסון - נשיא הקונגרס הציוני, באתר ynet, 20 ביוני 2006
↑  החלטות ועדת האתיקה בעניין פניית היועץ המשפטי לממשלה בנוגע לכהונת חבר הכנסת יואל חסון כנשיא הקונגרס הציוני, באתר הכנסת, 3 ביולי 2007
↑  הילה אלרואי, יו"ר הוועדה לביקורת המדינה: התנהלות לא תקינה של הממשלה, באתר nana10‏, 24 במרץ 2010
↑  הוקמה השדולה לפתרון שתי המדינות בראשות ח"כ חסון ובשיתוף תנועת קול אחד, באתר פייסבוק, 18 בינואר 2011
↑   צבי זרחיה, ג'וב חדש ליואל חסון: מייעץ לגופים ציבוריים בהתמודדות עם מבקר המדינה, באתר TheMarker‏, 31 בדצמבר 2013
↑  מורן אזולאי, חיזוק נוסף למחנה הציוני: ח"כ לשעבר יואל חסון ישוריין במקום ה-16, באתר ynet, 25 בינואר 2015
↑  עידן רבי, ‏שדולה חדשה בכנסת תסייע ליזמים ולסטארט-אפים, באתר גלובס, 21 באוקטובר 2015
↑  אריק בנדר, סופית: קצבה לאלמנות צה"ל שנישאו בשנית, באתר nrg‏, 23 בנובמבר 2009
↑  חוק למניעת העישון במקומות ציבוריים והחשיפה לעישון (תיקון מס' 3), התשס"ח-2008, באתר הכנסת
↑  אליה שילה, צעד נוסף לביטול עבירת 'התקלה הציבורית', באתר ערוץ 7, 22 ביולי 2008
1 2  אמנון מרנדה, מחיר חניה - ביחידות של רבע שעה, באתר ynet, 24 ביוני 2008
↑  חוק איקיוטק אושר סופית בכנסת: קנס של עד 22,000 ₪ לחברה שלא תשלח הודעת חוב תוך 4 חודשים, באתר הכנסת, ‏13.6.2016.
↑  ""חוק איקיוטק" אושר בקריאה טרומית". ynet. 2015-06-17. נבדק ב-2016-12-01.
↑  יואל חסון, ‏החזון המסוכן של רובי ריבלין, באתר ‏מאקו‏, 22 בנובמבר 2015
↑   יהונתן ליס, הפרובוקציה של האופוזיציה: השרים יתבקשו להצביע על חוק לאימוץ נאום בר-אילן, באתר הארץ, 18 באוקטובר 2015
↑  נעמה בן חיים, ח"כ יואל חסון: למגר את הייאוש, באתר ערוץ 7, 14 בינואר 2016
↑  נאום של יואל חסון במילאת הכנסת, 2017 טוויטר
↑  ערוץ הכנסת - יואל חסון: "שלטון חמאס פורח תחת שלטון נתניהו", ערוץ הכנסת, יוטיוב, 21.6.17
↑  צבי לביא, "חוק איקיוטק" אושר בקריאה טרומית, באתר ynet, 17 ביוני 2015
↑  מזל מועלם, (הקישור אינו פעיל, 4 במאי 2018)האם יצליחו במחנה הציוני לגייס קולות בהתנחלויות?, באתר אל-מוניטור, 3 בפברואר 2016
↑  יהלי מורן זליקוביץ', ח"כ חסון לש"ס: ההומופובים - ההומואים הגדולים, באתר ynet, 21 בינואר 2009
↑  אריק בנדר, דנה סומברג, ‏ח"כ חסון לנתניהו: "לפטר את חוטובלי ולהרחיקה מהממשלה לטובת ביטחון ישראל", באתר מעריב אונליין, 26 באוקטובר 2015
↑  "מהיום גם לבעלי-החיים יש נציגים בכנסת", באתר ynet, 29 בנובמבר 2006
יוסף גולדברג (שופט)

אין תמונה חופשית
יוסף גולדברג (נולד בשנת 1936) הוא שופט ישראלי בדימוס. כיהן בבית משפט השלום ובבית המשפט המחוזי בתל אביב. כמו כן כיהן במינוי זמני בבית המשפט העליון.
ביוגרפיה

יוסף גולדברג נולד בבלגיה ועלה לישראל בשנת 1949. הוא סיים את לימודי התיכון בבית הספר גבע.
ב-1961 סיים גולדברג את לימודי המשפטים בשלוחת תל אביב של האוניברסיטה העברית בירושלים. בשנת 1964 החל לעבוד כעורך דין. בשנים 1974–‏1977 היה סגן ראש עיריית פתח תקווה. מ-1975 ועד 1978 היה חבר מועצת לשכת עורכי הדין.
בשנת 1978 מונה גולדברג לשופט בבית משפט השלום. כעבור שלוש שנים קודם למינוי של שופט בבית המשפט המחוזי. בשנת 2000 היה לסגן נשיא בבית המשפט המחוזי בתל אביב ומונה גם לסגן נשיא לעניינים מנהליים.
במשך חצי שנה, מספטמבר 1997 ועד מאי 1998, כיהן גולדברג כשופט בפועל בבית המשפט העליון.
בשנת 2006 פרש גולדברג מכס השיפוט.
יוסף גוזלן

| --- | --- |

 לידה:  15 בפברואר 1951 מרוקו
 נהרג:  29 בינואר 1970 (בגיל 18) עמק בית-שאן
 מקום קבורה:  חיפה
 מדינה:  ישראל 
 השתייכות:   משמר הגבול
 דרגה:  שוטר
 עיטורים
  עיטור האומץ
 הנצחה
 אנדרטה לחללי נשר במערכות ישראל, באנדרטת חללי משמר הגבול ובאנדרטה לחללי משמר הגבול במרחב מרכז. ב"גן יוסף" בשכונת תל חנן בה גדל בעיר נשר
 
גן יוסף לזכרו של יוסף גוזלן במרכז שכונת תל חנן בעיר נשר. הגן שוכן ברחוב מרדכי בר מוחא.
יוסף גוזלן (15 בפברואר 1951 – 29 בינואר 1970) היה שוטר משמר הגבול שנהרג בקרב עם מחבלים בגבול ירדן. על פעולתו בקרב עוטר בעיטור האומץ של המשטרה.
ביוגרפיה

יוסף גוזלן נולד במרוקו. בשנת 1954 עלתה משפחתו ארצה והגיעה לשכונת תל חנן שבנשר. הוא למד בבית הספר ביישוב ובתיכון המקצועי בנשר, עד שסיים את הלימודים בו במגמת מסגרות. היה חובב ספורט ושיחק כדורגל בקבוצת הפועל תל חנן בליגה ב' צפון.
בספטמבר 1968 התגייס לשירות צבאי ובחר בהצבה במשמר הגבול. לאחר הטירונות עבר קורס בחבלה ושירת כשוטר במשך למעלה משנה, עד לנפילתו. הוא נחשב לחייל מצטיין.
בבוקר ה-29 בינואר 1970 שימש גוזלן כמפקד נגמ"ש ביחידה של משמר הגבול שפעלה מזרחית לקיבוץ גשר שבעמק בית-שאן, בקרבת הגבול עם ירדן. אש נפתחה מעבר לגבול לעבר זחל"ם של צה"ל וקצין שעמד לידו נפגע. גוזלן מיהר עם רכבו למקום וירד ממנו כדי לסייע לפצוע, אך נפגע בעצמו באש האויב. מפקדו סיפר כי נפגע שתים-עשרה פעמים ולמרות זאת המשיך להילחם עד שפגע בו הכדור השלושה-עשר והרגו.
יוסף גוזלן היה בן 19 במותו. הוא הניח אם וששה אחים ואחיות. הוא הובא לקבורה בחלקת המשטרה בבית הקברות הצבאי בחיפה. על פעולתו בקרב שבו נפל הוענק לו עיטור האומץ של המשטרה.
שמו של גוזלן הונצח באנדרטה לחללי נשר במערכות ישראל, באנדרטת חללי משמר הגבול ובאנדרטה לחללי משמר הגבול במרחב מרכז. בקרבת בית הוריו בנשר הוקם גן לזכרו.
ילדה עם שיער מוזר

| --- | --- |

 Little Expressionless Animals  Here and There  My Appearance  Say Never  Everything Is Green  John Billy  Girl with Curious Hair  Lyndon  Luckily the Account Representative Knew CPR  Westward the Course of Empire Takes Its Way 
 מידע כללי
 מאת:  דייוויד פוסטר וולאס
 שפת המקור:  אנגלית
 סוגה:  סיפורים ומסות
 הוצאה
 תאריך הוצאה:  1989 (בעברית 2011)
 מספר עמודים:  192
 הוצאה בעברית
 הוצאה:  ספרית פועלים
 תרגום:  אלינוער ברגר, אסף גברון
 סדרה
 ספר קודם:  The Broom of the System 
 הספר הבא:  Signifying Rappers: Rap and Race in the Urban Present 
 קישורים חיצוניים
 הספרייה הלאומית:  003023706
 
ילדה עם שיער מוזר (באנגלית: Girl With Curious Hair) הוא אוסף סיפורים קצרים מאת דייוויד פוסטר וולאס שיצא לאור ב-1989.
אף שאין קשר בין הסיפורים, כמה מהם משקפים את עניינו של וולאס במגמות בספרות, כולל מטא-בדיון והאירוניה בפוסט-מודרניזם, ראיית מציאות צינית ולא מוסרית כסופרי קבוצת "בראט פאק" כברט איסטון אליס, תמרה ג'נוביץ וג'יי מקנירני. סיפורים אחרים מתכתבים עם הערצת מפורסמים, יש בהם כאלו עם דמויות המבוססות על אנשים אמיתים כאלכס טרבק, דייוויד לטרמן ולינדון ג'ונסון. הנובלה "מערבה הוא כיוון הדרך שהאימפריה צועדת אל" שסוגרת את הספר היא תגובה מורחבת לסיפור מטא-בדיון הקצר של ג'ון בארת'.
קובץ סיפורים בשם זה יצא לאור בעברית בשנת 2011 בתרגומם של אלינוער ברגר ואסף גברון ובעריכת נגה אלבלך, שהוסיפה אחרית דבר. הספר מכיל שלושה סיפורים מהקובץ שפורסם באנגלית ועוד ארבעה סיפורים, שתי מסות ונאום שנאגדו מקבצים אחרים. "ילדה עם שיער מוזר" התפרסם בהוצאת ספרית פועלים - סיפורת בחסות המפעל לתרגום ספרות מופת של מרכז הספר והספריות ובסיוע המחלקה לספרות, מנהל ותרבות.
רשימת סיפורים מהאוסף באנגלית

"חיות קטנות חסרות מבע" - רצף זכיות ייחודי בתולדות תוכנית משחק הטלוויזיה "ג'אופארדי" של אח ואחות שננטשו בילדותם וסיפור אהבתן של האחות ותחקירנית, בתה של במאית התוכנית.
"במזל, התקציבאי הראשי יודע לבצע החייאה" – שני מנהלים בכירים עוזבים מאוחר את עבודתם בארגון ללא שם ונפגשים במגרש חניה. המבוגר מבין השניים מקבל התקף לב.
"ילדה עם שיער מוזר" – עו"ד רפובליקאי סדיסט מבלה עם חבריו הפנקיסטים בקונצרט של הפסנתרן ונגן הג'אז קית' ג'ארת. חברתו של העו"ד, שלקחה אל.אס.די יחד עם שאר חבריו, מפתחת בזמן הקונצרט קיבעון לנערה עם שיער מוזר.
"לינדון" – העבודה בצמידות לנשיא האמריקני לינדון ג'ונסון מסבכת אישית דמות בדיונית של צעיר בשם דייוויד בויד.
"ג'ון בילי" – המספר, עם מבטא דרומי בולט, מגולל את סיפורו של פאר העיירה צ'אק נאן הבן, והשלכות של מסע נקמתו. הסיפור בודק מיתוסים מקומיים.
"כאן ושם" – נער ונערה מתארים במקביל את מערכת יחסיהם
"ההופעה שלי" – מפיק טלוויזיה, בעלה האובססיבי של שחקנית שמופיעה בתוכנית הטלוויזיה "מאוחר בלילה" עם דייוויד לטרמן, לא מפסיק לנסות להנחותה. לפי בוסוול, זהו הסיפור החשוב והמצליח ביותר באוסף. הסיפור פורסם במגזין פלייבוי בשם "מאוחר בלילה".
"תגיד לעולם-לא" על קבוצת יהודים בשיקגו במהלך טקס בר-מצווה
"הכול ירוק" - שיחת בוקר ללא מוצא בין גבר לאשה. סיפור הקצר ביותר שממשיך את "החקירה של פנים/חוץ"
"מערבה הוא כיוון הדרך שהאימפריה צועדת אל" – לפי בוסוול, הנובלה בת ה-150 עמודים "כשנקראת עצמאית..."היא יצירה מחייבת ויומרנית של נעורים; כשנקראת במצביעה על Infinite Jest "מדובר בהצהרה תוכניתית מרתקת של כוונות"
האוסף בשפה העברית כולל

"המראה מהבית של גברת תומפסון" – ללא טלוויזיה, מוצא עצמו המספר ב־9/11 ביום שבו נפלו התאומים בחברת שכניו בבלומינגטו, אילינוי, צופים יחדיו במתרחש בניו-יורק. הסיפור הופיע לראשונה בשנת 2004 בקובץ "אבדון" Oblivion: Stories
"חיות קטנות חסרות מבע" - מתוך הקובץ "ילדה עם שיער מוזר" .
"אוקטט (שני קטעים) בוחן פתע 4, בוחן פתע 7" - לאחר הצגת מקרה בקצרה מתבקש הקורא לענות על שאלה. מתוך "ראיונות קצרים עם גברים נתעבים" 1999.
"ניאון ותיק וטוב" – בגוף ראשון, הליך התאבדותו של צעיר מצליח, בן גילו של וולאס. מתוך הקובץ "אבדון"Oblivion: Stories.
"דוגמה נוספת לנקבוביותם של גבולות מסוימים (VI)"- שיחת זוג לפני גירושים. מתוך "ראיונות קצרים עם גברים נתעבים" 1999.
"גלגולי נשמות של ילדים שרופים"- פעוט נכווה למוות בתאונה ביתית. מתוך הקובץ "אבדון" Oblivion: Stories.
"קחו בחשבון את הלובסטר" – רשמים והרהורים מפסטיבל הלובסטר השנתי במדינת מיין. מתוך "קחו בחשבון את הלובסטר" (2005)
"הכול ירוק - מתוך הקובץ "ילדה עם שיער מוזר"
"ילדה עם שיער מוזר"- מתוך הקובץ "ילדה עם שיער מוזר" .
"אלו הם מים" – מתוך נאום של וולאס לפני בוגרי "יוניון" קולג'. ראה אור בספרון בשם זה ב-2009.
הערות שוליים

↑  Boswell, 93 et seq.
↑  Boswell, 100 et seq.
↑  Boswell, 102 et seq.
יחסי מלטה–רומניה

| יחסי מלטה–רומניה |
| --- | --- |
מלטה: רומניה


מלטה: רומניה
שטח (בקילומטר רבוע)
316: 238,391
אוכלוסייה
541,063: 18,988,203
תמ"ג (במיליוני דולרים)
20,957: 351,003
תמ"ג לנפש (בדולרים)
38,733: 18,485
משטר
רפובליקה

יחסי מלטה–רומניה הם יחסי החוץ בין מלטה ורומניה.
סקירה כללית

הקשרים הראשונים בין המסדר הריבוני הצבאי של מלטה לבין הרומנים מתוארכים למאה ה-13, כאשר באמצעות משלחת של אבירי מסדר סנט יוחנן, הזמין אותם בלה הרביעי, מלך הונגריה להתיישב בבאנאט.
עוד נחשב כי בית החולים הראשון ברומניה נוסד על ידי אבירי יוחנן הקדוש באורדיאה, עוד לפני התיישבות בית החולים בסיביו שהקמתו מתועדת ב-1292.
ב-7 ביוני 1968 כוננו מדינת מלטה המודרנית ורומניה יחסים דיפלומטיים.
במהלך השנים נערכו כמה ביקורים של ראשי המדינות של מלטה ברומניה (1994, 2010) ושל רומניה במלטה (2004). נשיא רומניה קלאוס יוהאניס השתתף בפסגת האיחוד האירופי-אפריקה בוולטה בין התאריכים 11–12 בנובמבר 2015, ובמהלך דיון של מלטה כנשיאות מועצת האיחוד האירופי, במועצה האירופית הבלתי פורמלית בנושא הגירה מ-3 בפברואר 2017. ראש ממשלת מלטה ג'וזף מוסקט ביקר ברומניה במרץ 2017. במהלך 2016, שרי החוץ הרומניים והמלטזיים קיימו התייעצויות דו-צדדיות בבוקרשט (מרץ) ובוולטה (נובמבר).
שיתוף פעולה כלכלי

בשנת 2021, שווי הסחר הרומני-מלטי עמד על 80.12 מיליון אירו (עלייה של כ-138% בהשוואה ל-2020). היצוא הרומני למלטה עמד על 11.94 מיליון אירו, עלייה של כ-1% בהשוואה לערכי 2020, והיבוא ממלטה עמד על 68.18 מיליון אירו, עלייה של 212% בהשוואה לייבוא 2020.
השקעות מלטזית ברומניה: על פי משרד מרשם הסחר הלאומי, ב-31 במרץ 2021 נרשמו ברומניה 249 חברות בעלות הון מלטי, עם הון מושקע כולל של 296.75 מיליון RON (משקל של 0.1% מסך ההשקעות הזרות הישירות).
שיתוף פעולה מגזרי

שיתוף הפעולה המגזרי מוגבל לתחומי עניין משותפים, הקיימים בהסכמים, הבנות, פרוטוקולים בין-ממשלתיים בתוקף: פרוטוקול שיתוף הפעולה בין משרדי החוץ, הקובע ארגון התייעצויות תקופתיות בנושאים פוליטיים, כלכליים, מדעיים, טכנולוגיים ותרבותיים. שיתוף פעולה (2010); הסכם בין ממשלת רומניה וממשלת הרפובליקה של מלטה בדבר שיתוף פעולה בתחום המאבק בפשע מאורגן, סחר בסמים לא חוקי ופשעים חמורים אחרים (נחתם ב-2007); הסכם בין ממשלת רומניה וממשלת הרפובליקה של מלטה למניעת כפל מס ומניעת התחמקות פיסקלית בנוגע למיסי הכנסה (נחתם ב-1995); הצהרה משותפת של משרד העבודה והצדק החברתי ברומניה ומשרד המשפחה, של זכויות ילדים וסולידריות חברתית ברפובליקה של מלטה (נחתם ב-2018).
הקהילה הרומנית במלטה

על פי הנתונים האחרונים שסופקו על ידי משרד רישום האוכלוסין של מלטה (בנובמבר 2016), נרשמו 1,312 אזרחים רומנים בעלי זכות מגורים חוקית במלטה. עם זאת, על פי הערכה עדכנית יותר של שגריר מלטה שאינו תושב ברומניה, חיים במלטה בין 2,500 ל-4,000 רומנים. הקהילה הרומנית משולבת היטב ומאורגנת סביב קהילה אורתודוקסית מקומית אחת בבירה ולטה. יש גם רק התאחדות רומנית אחת במלטה.
נציגויות דיפלומטיות

מלטה מחזיקה ברומניה קונסוליית כבוד בבוקרשט.
רומניה מיוצגת במלטה באמצעות שגרירותה ברומא, איטליה, ובנוסף מחזיקה קונסוליית כבוד בוולטה.
יחסי הממלכה המאוחדת – מקסיקו

| יחסי הממלכה המאוחדת – מקסיקו |
| --- | --- |
הממלכה המאוחדת: מקסיקו


הממלכה המאוחדת: מקסיקו
שטח (בקילומטר רבוע)
243,610: 1,964,375
אוכלוסייה
69,242,094: 131,133,866
תמ"ג (במיליוני דולרים)
3,340,032: 1,788,887
תמ"ג לנפש (בדולרים)
48,237: 13,642
משטר
מונרכיה חוקתית: רפובליקה פדרלית

יחסי הממלכה המאוחדת–מקסיקו הם היחסים הדו-צדדיים בין מקסיקו לבריטניה. שתי המדינות חברות ב-G-20, הארגון לשיתוף פעולה ולפיתוח כלכלי ובאו"ם.
שנה כפולה

שנת מקסיקו בבריטניה ושנת הממלכה המאוחדת במקסיקו, שהתקיימה בשנת 2015, הייתה שנה של חילופי דברים נרחבים, מגוונים ומעוררים בין מקסיקנים לבריטים בכל הקשור לאמנות, תרבות, מדע, המגזר האקדמי עסקים ותיירות. בתחילה זה היה אמור להיות פרויקט תרבותי בלבד שעליו סיכמו יו"ר המועצה הלאומית לתרבות ולאמנויות מקסיקו, רפאל טובאר דה טרזה, ושר התרבות, התקשורת והאמנות של הממלכה המאוחדת, אדוארד ווייזי ב-4 ביולי 2013. בהמשך, משרדי החוץ של שתי המדינות החליטו להרחיב את השנה הכפולה לתחומים אחרים.
במרץ 2015 ביקר הנשיא אנריקה פניה נייטו, בליווי הגברת הראשונה, אנג'ליקה ריברה, בביקור ממלכתי בבריטניה.
ביקורים רמי דרג

ביקורים רשמיים ממקסיקו לבריטניה
הנשיא לואיס אצ'ווריה אלווארס (1973)
הנשיא מיגל דה לה מדריד (1985)
הנשיא קרלוס סלינס (1990, 1992)
הנשיא ארנסטו סדייו (1996, 1998)
הנשיא ויסנטה פוקס (2002, 2005)
הנשיא פליפה קלדרון (2007, 2009)
הנשיא אנריקה פניה נייטו (2013, 2015)
ביקורים רשמיים מבריטניה למקסיקו
המלכה אליזבת השנייה (1975, 1983)
ראש הממשלה מרגרט תאצ'ר (1981)
צ'ארלס, נסיך ויילס (1966, 1970, 1993, 2002, 2014)
ראש הממשלה טוני בלייר (2002)
ראש הממשלה דייוויד קמרון (2012)
הסכמים דו צדדיים

שתי המדינות חתמו על כמה הסכמים דו צדדיים כמו חוזה הסגרה (1886); הסכם להעברת דואר דיפלומטי (1946); הסכם ליחסים קונסולריים (1954); הסכם לשיתוף פעולה מדעי וטכני (1975); הסכם לשיתוף פעולה תרבותי (1975); הסכם תובלה אווירית (1988); הסכם לשיתוף פעולה במאבק נגד סחר בסמים נרקוטיים ובחומרים פסיכוטרופיים (1990); הסכם להימנעות ממיסוי כפול ולמניעת העלמות מיסים במיסים על הכנסות ורווחי הון (1994); אמנת הוצאה לפועל של גזר דין פלילי (2004); הסכם לקידום והגנה הדדית על השקעות (2006) והסכם להכרה הדדית של לימודים, תארים, תעודות ותארים אקדמיים להשכלה גבוהה בין שתי המדינות (2015).
יחסי סחר

בשנת 1997 חתמה מקסיקו על הסכם סחר חופשי עם האיחוד האירופי, אשר בריטניה הייתה חברה בו. מאז יישום הסכם הסחר החופשי בשנת 2000, גדל המסחר בין שתי המדינות באופן דרמטי. בשנת 2018 הסחר הדו-צדדי בין מקסיקו לבריטניה הגיע ליותר מ-4.6 מיליארד דולר. יצוא מקסיקו לבריטניה כולל: זהב, חלקי רכב, בירה וציוד חשמלי אחר. היצוא הבריטי למקסיקו כולל: אלכוהול, תרופות, טרנזיסטורים ומוצרים שונים אחרים. המסחר של מקסיקו עם בריטניה הסתכם ב-7.5% מסך המסחר בתוך האיחוד האירופי. בין השנים 1999–2012 השקיעו חברות בריטיות למעלה מ-8 מיליארד דולר במקסיקו ומעל אלף חברות בריטיות הקימו סניפים במקסיקו.
תחבורה

קיימות טיסות ישירות בין שתי המדינות עם חברות התעופה הבאות: אארומקסיקו, בריטיש איירווייז, TUI איירווייז ווירג'ין אטלנטיק.
נציגויות דיפלומטיות

בריטניה מחזיקה במקסיקו שגרירות במקסיקו סיטי, קונסוליה כללית בקנקון ו-3 קונסוליות בגוודלחרה, מונטריי וטיחואנה. מאידך, מקסיקו מחזיקה בבריטניה שגרירות בלונדון ו-4 קונסוליות בבלפסט, קארדיף, גלאזגו ומנצ'סטר.
יחסי אוסטרליה–נורווגיה

| יחסי אוסטרליה–נורווגיה |
| --- | --- |
אוסטרליה: נורווגיה


אוסטרליה: נורווגיה
שטח (בקילומטר רבוע)
7,741,228: 323,802
אוכלוסייה
26,778,707: 5,588,322
תמ"ג (במיליוני דולרים)
1,723,827: 485,513
תמ"ג לנפש (בדולרים)
64,373: 86,880
משטר
מונרכיה חוקתית פדרלית: מונרכיה חוקתית

יחסי אוסטרליה–נורווגיה הם יחסי החוץ בין אוסטרליה ונורווגיה.
סקירה כללית

שתי המדינות כוננו יחסים דיפלומטיים בשנת 1905, לאחר עצמאותה של נורווגיה.
ישנם כ-30,000 נורווגים החיים באוסטרליה ו-1,125 אוסטרלים החיים בנורווגיה.
לשתי המדינות יש תביעות טריטוריאליות באנטארקטיקה והן חולקות גבול הדדי ב-44°38'E.
שתי הממשלות התעמתו בקצרה בשנת 2001, בגלל פרשת טמפה.
עד לשנת 2003 הייתה אוסטרליה מיוצגת בנורווגיה באמצעות שגרירותה בסטוקהולם, שוודיה, אולם מאז היא מיוצגת בנורווגיה באמצעות שגרירותה בקופנהגן, דנמרק.
נציגויות דיפלומטיות

אוסטרליה מיוצגת בנורווגיה באמצעות שגרירותה בקופנהגן, דנמרק.
נורווגיה מחזיקה באוסטרליה שגרירות בקנברה.
יחסי הממלכה המאוחדת – מלזיה

| יחסי הממלכה המאוחדת – מלזיה |
| --- | --- |
הממלכה המאוחדת: מלזיה


הממלכה המאוחדת: מלזיה
שטח (בקילומטר רבוע)
243,610: 329,847
אוכלוסייה
69,242,094: 35,663,114
תמ"ג (במיליוני דולרים)
3,340,032: 399,649
תמ"ג לנפש (בדולרים)
48,237: 11,206
משטר
מונרכיה חוקתית: מונרכיה חוקתית פדרלית

יחסי הממלכה המאוחדת–מלזיה הם יחסי החוץ הדו-צדדיים בין שתי המדינות, מלזיה ובריטניה. מלזיה מחזיקה בבריטניה נציבות עליונה בלונדון, ובריטניה מחזיקה במלזיה נציבות עליונה בקואלה לומפור. שתי המדינות חברות מלאות בחבר העמים.